Οδηγία 2004/7/ΕΚ του Συμβουλίου

της 20ής Ιανουαρίου 2004

για την τροποποίηση της οδηγίας 77/388/ΕΟΚ, περί του κοινού συστήματος φόρου προστιθέμενης αξίας, όσον αφορά τη διαδικασία έγκρισης μέτρων παρέκκλισης και την ανάθεση εκτελεστικών αρμοδιοτήτων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής,

τη γνώμη του Ευρωπαϊκού Κοινοβουλίου(1),

τη γνώμη της Ευρωπαϊκής Οικονομικής και Κοινωνικής Επιτροπής(2),

Εκτιμώντας τα ακόλουθα:

(1) Τα άρθρα 27 και 30 της οδηγίας 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(3), προβλέπουν διαδικασίες που μπορούν να οδηγήσουν σε σιωπηρή έγκριση μέτρων παρέκκλισης από το Συμβούλιο.

(2) Για λόγους διαφάνειας και ασφάλειας δικαίου, ενδείκνυται να ληφθεί μέριμνα ώστε κάθε παρέκκλιση που εγκρίνεται βάσει των άρθρων 27 ή 30 της οδηγίας 77/388/ΕΟΚ να αποτελεί αντικείμενο ρητής απόφασης η οποία υιοθετείται από το Συμβούλιο μετά από πρόταση της Επιτροπής.

(3) Συνεπώς, η δυνατότητα σιωπηρής έγκρισης από το Συμβούλιο μετά από ορισμένη προθεσμία, θα πρέπει να καταργηθεί.

(4) Προκειμένου να αποφευχθεί το ενδεχόμενο της αβεβαιότητας ενός κράτους μέλους ως προς τη συνέχεια που η Επιτροπή προτίθεται να δώσει στην αίτησή του για παρέκκλιση, θα πρέπει να προβλεφθεί προθεσμία εντός της οποίας η Επιτροπή πρέπει να υποβάλει στο Συμβούλιο είτε πρόταση έγκρισης είτε ανακοίνωση στην οποία να εκθέτει τις αντιρρήσεις της.

(5) Θα πρέπει να προβλεφθεί υποχρέωση της Επιτροπής, μόλις συγκεντρώσει όλα τα στοιχεία που κρίνει απαραίτητα για την εκτίμησή της, να ενημερώνει το κράτος μέλος που υποβάλλει την αίτηση, ώστε αυτό να είναι σε θέση να παρακολουθεί καλύτερα τη διαδικασία για τη διεκπεραίωση της αίτησής του, και να διαβιβάζει την αίτηση, στη γλώσσα υποβολής της, στα άλλα κράτη μέλη.

(6) Στη δεύτερη πρόταση της παραγράφου 1 του άρθρου 27 της οδηγίας 77/388/ΕΟΚ τονίζεται ότι η αξιολόγηση του αμελητέου βαθμού με τον οποίον τα μέτρα απλούστευσης επηρεάζουν το ποσό του φόρου που οφείλεται στο στάδιο της τελικής κατανάλωσης πρέπει να γίνεται συνολικά με αναφορά στις μακροοικονομικές προβλέψεις σχετικά με τις πιθανές επιπτώσεις των μέτρων στους ιδίους πόρους της Κοινότητας που προέρχονται από τον ΦΠΑ.

(7) Ελλείψει ενός μηχανισμού που να επιτρέπει τη θέσπιση δεσμευτικών μέτρων για τους σκοπούς εφαρμογής της οδηγίας 77/388/ΕΟΚ, τα κράτη μέλη εφαρμόζουν διαφορετικά τους κανόνες που καθορίζει η οδηγία αυτή.

(8) Για τη βελτίωση της λειτουργίας της εσωτερικής αγοράς, είναι απαραίτητο να εξασφαλισθεί μια πιο ομοιόμορφη εφαρμογή του ισχύοντος συστήματος ΦΠΑ. Η καθιέρωση μιας διαδικασίας που να επιτρέπει τη θέσπιση μέτρων για την εξασφάλιση της ορθής εφαρμογής των υφιστάμενων κανόνων θα αποτελούσε σημαντικό βήμα προόδου προς την κατεύθυνση αυτή.

(9) Τα μέτρα αυτά θα πρέπει, ιδίως, να αφορούν το πρόβλημα της διπλής φορολόγησης των διασυνοριακών συναλλαγών, η οποία μπορεί να προκύψει από τη μη ομοιόμορφη εφαρμογή, από τα κράτη μέλη, των διατάξεων της οδηγίας 77/388/ΕΟΚ που διέπει τον τόπο παροχής.

(10) Το πεδίο εφαρμογής κάθε εκτελεστικού μέτρου θα πρέπει να παραμείνει, ωστόσο, περιορισμένο, καθώς στόχος του είναι να αποσαφηνίσει το περιεχόμενο μιας διάταξης της οδηγίας 77/388/ΕΟΚ, χωρίς να είναι δυνατή η παρέκκλιση από αυτή.

(11) Παρά τον περιορισμένο χαρακτήρα του εν λόγω πεδίου εφαρμογής, τα μέτρα αυτά θα έχουν δημοσιονομική επίπτωση, η οποία, σε ένα ή περισσότερα κράτη μέλη, θα μπορούσε να μην είναι αμελητέα.

(12) Η επίπτωση των μέτρων αυτών στους προϋπολογισμούς των κρατών μελών αποτελεί δικαιολογία προκειμένου το Συμβούλιο να επιφυλαχθεί του δικαιώματος άσκησης των εκτελεστικών αρμοδιοτήτων όσον αφορά την εφαρμογή της οδηγίας 77/388/ΕΟΚ.

(13) Λόγω του περιορισμένου πεδίου εφαρμογής τους, θα πρέπει να προβλεφθεί ότι τα μέτρα εφαρμογής της οδηγίας 77/388/ΕΟΚ θεσπίζονται ομόφωνα από το Συμβούλιο, μετά από πρόταση της Επιτροπής.

(14) Δεδομένου ότι, για τους λόγους αυτούς, οι στόχοι της παρούσας οδηγίας δεν είναι δυνατόν να επιτευχθούν επαρκώς από μόνα τα κράτη μέλη και, συνεπώς, είναι δυνατόν να επιτευχθούν καλύτερα σε κοινοτικό επίπεδο, η Κοινότητα μπορεί να λάβει μέτρα σύμφωνα με την αρχή της επικουρικότητας, η οποία ορίζεται από το άρθρο 5 της συνθήκης. Σύμφωνα με την αρχή της αναλογικότητας, όπως διακηρύσσεται από το εν λόγω άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών.

(15) Η οδηγία 77/388/ΕΟΚ θα πρέπει, επομένως, να τροποποιηθεί αναλόγως,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 77/388/ΕΟΚ τροποποιείται ως εξής:

1. Στο άρθρο 27, οι παράγραφοι 1, 2, 3 και 4 αντικαθίστανται από το ακόλουθο κείμενο:

"1. Το Συμβούλιο, αποφασίζοντας ομόφωνα μετά από πρόταση της Επιτροπής, δύναται να επιτρέπει σε κάθε κράτος μέλος να θεσπίζει ειδικά μέτρα παρέκκλισης από την παρούσα οδηγία, για την απλούστευση της είσπραξης του φόρου ή την αποφυγή ορισμένων τύπων φοροδιαφυγής και φοροαποφυγής. Τα μέτρα προς απλούστευση της είσπραξης του φόρου δεν μπορούν να επηρεάζουν, παρά μόνον σε αμελητέο βαθμό, το συνολικό ποσό των φορολογικών εσόδων του κράτους μέλους που εισπράττονται στο στάδιο της τελικής κατανάλωσης.

2. Το κράτος μέλος που επιθυμεί να λάβει τα αναφερόμενα στην παράγραφο 1 μέτρα υποβάλει στην Επιτροπή αίτηση και της παρέχει όλα τα απαραίτητα στοιχεία. Σε περίπτωση που η Επιτροπή κρίνει ότι δεν διαθέτει όλα τα απαραίτητα στοιχεία, έρχεται σε επαφή με το οικείο κράτος μέλος εντός προθεσμίας δύο μηνών από την παραλαβή της αίτησης και προσδιορίζει ποια είναι τα συμπληρωματικά στοιχεία που χρειάζεται. Αφού η Επιτροπή συγκεντρώσει όλα τα στοιχεία που κρίνει απαραίτητα για την εκτίμηση της αίτησης, ενημερώνει σχετικά, εντός προθεσμίας ενός μηνός, το κράτος μέλος που υπέβαλε την αίτηση και διαβιβάζει την αίτηση, στη γλώσσα υποβολής της, στα άλλα κράτη μέλη.

3. Εντός τριών μηνών από την κοινοποίηση που αναφέρεται στην τελευταία πρόταση της παραγράφου 2, η Επιτροπή υποβάλλει στο Συμβούλιο την κατάλληλη πρόταση ή, εφόσον έχει αντιρρήσεις σχετικά με την αίτηση παρέκκλισης, μια ανακοίνωση όπου εκθέτει τις εν λόγω αντιρρήσεις.

4. Εν πάση περιπτώσει, η διαδικασία, η οποία ορίζεται στις παραγράφους 2 και 3, πρέπει να ολοκληρώνεται εντός προθεσμίας οκτώ μηνών από την παραλαβή της αίτησης από την Επιτροπή.".

2. Στον τίτλο XVII, προστίθεται το ακόλουθο άρθρο:

"Άρθρο 29α

Μέτρα εφαρμογής

Το Συμβούλιο, αποφασίζοντας ομόφωνα μετά από πρόταση της Επιτροπής, θεσπίζει τα απαραίτητα μέτρα για την εφαρμογή της παρούσας οδηγίας.".

3. Το άρθρο 30 αντικαθίσταται από το ακόλουθο κείμενο:

"Άρθρο 30

Διεθνείς συμφωνίες

1. Το Συμβούλιο, αποφασίζοντας ομόφωνα μετά από πρόταση της Επιτροπής, μπορεί να επιτρέπει σε κάθε κράτος μέλος τη σύναψη, με τρίτη χώρα ή με διεθνή οργανισμό, συμφωνίας, η οποία μπορεί να περιέχει παρεκκλίσεις από την παρούσα οδηγία.

2. Το κράτος μέλος που επιθυμεί να συνάψει μια τέτοια συμφωνία υποβάλει στην Επιτροπή αίτηση και της παρέχει όλα τα απαραίτητα στοιχεία. Σε περίπτωση που η Επιτροπή κρίνει ότι δεν διαθέτει όλα τα απαραίτητα στοιχεία, έρχεται σε επαφή με το οικείο κράτος μέλος εντός προθεσμίας δύο μηνών από την παραλαβή της αίτησης και προσδιορίζει ποια είναι τα συμπληρωματικά στοιχεία που χρειάζεται. Αφού η Επιτροπή συγκεντρώσει όλα τα στοιχεία που κρίνει απαραίτητα για την εκτίμηση της αίτησης, ενημερώνει σχετικά, εντός προθεσμίας ενός μηνός, το κράτος μέλος που υπέβαλε την αίτηση και διαβιβάζει την αίτηση, στη γλώσσα υποβολής της, στα άλλα κράτη μέλη.

3. Εντός τριών μηνών από την κοινοποίηση που αναφέρεται στην τελευταία πρόταση της παραγράφου 2, η Επιτροπή υποβάλλει στο Συμβούλιο την κατάλληλη πρόταση ή, εφόσον έχει αντιρρήσεις σχετικά με την αίτηση παρέκκλισης, μια ανακοίνωση όπου εκθέτει τις εν λόγω αντιρρήσεις.

4. Εν πάση περιπτώσει, η διαδικασία, η οποία ορίζεται στις παραγράφους 2 και 3, πρέπει να ολοκληρώνεται εντός προθεσμίας οκτώ μηνών από την παραλαβή της αίτησης από την Επιτροπή.".

Άρθρο 2

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 3

Η παρούσα οδηγία απευθύνεται στα κράτη μέλη.

Βρυξέλλες, 20 Ιανουαρίου 2004.

Για το Συμβούλιο

Ο Πρόεδρος

C. McCreevy

(1) Γνώμη που διατυπώθηκε στις 16 Δεκεμβρίου 2003 (δεν έχει ακόμα δημοσιευθεί στην Επίσημη Εφημερίδα).

(2) Γνώμη που διατυπώθηκε στις 30 Οκτωβρίου 2003 (δεν έχει ακόμα δημοσιευθεί στην Επίσημη Εφημερίδα).

(3) ΕΕ L 145 της 13.6.1977, σ. 1· οδηγία όπως τροποποιήθηκε τελευταία από την οδηγία 2003/92/ΕΚ (ΕΕ L 260 της 11.10.2003, σ. 8).